Il-Kummissjoni Ewropea adottat Linji Gwida riveduti dwar l-għajnuna mill-Istat biex tippromwovi l-investimenti ta' finanzjament tar-riskju (il-“Linji Gwida dwar il-Finanzjament tar-Riskju”). Il-Linji Gwida riveduti japplikaw mill-1 ta' Jannar 2022. Dawn jiċċaraw u jissimplifikaw ir-regoli li permezz tagħhom l-Istati Membri jistgħu jappoġġaw u jiffaċilitaw l-aċċess għall-finanzjament minn negozji ġodda Ewropej, intrapriżi żgħar u medji (“SMEs”) u kumpaniji b'kapitalizzazzjoni medja, filwaqt li fis-Suq Uniku jiġu żgurati kondizzjonijiet ekwivalenti ta' kompetizzjoni. Il-Viċi President Eżekuttiv, Margrethe Vestager, li hija responsabbli mill-politika tal-kompetizzjoni, qalet: “In-negozji l-ġodda u l-intrapriżi żgħar u medji huma fiċ-ċentru tal-irkupru ekonomiku tal-Ewropa. Huwa essenzjali li jiġi żgurat li dawn il-kumpaniji jkollhom aċċess għall-finanzi biex isir l-aħjar użu mill-potenzjal ta' tkabbir tagħhom u mit-tranżizzjonijiet ekoloġiċi u diġitali. Għaldaqstant, wara proċess estensiv ta' konsultazzjoni, għamilna bidliet immirati u komplejna nissimplifikaw ir-regoli eżistenti tagħna dwar l-għajnuna mill-Istat. Dan se jippermetti lill-Istati Membri biex jagħtu inċentivi finanzjarji lin-negozji l-ġodda u lill-SMEs Ewropej biex jattiraw l-investimenti meta s-suq waħdu ma jkunx irendi.” L-għajnuna għall-finanzjament tar-riskju hija strument importanti li l-Istati Membri jistgħu jużaw biex jappoġġaw, b'mod partikolari, lil negozji ġodda innovattivi u orjentati lejn it-tkabbir, SMEs u ċerti tipi ta' kumpaniji b'kapitalizzazzjoni medja fl-istadji bikrija tal-iżvilupp tagħhom. Dawn il-kumpaniji jistgħu jiffaċċjaw diffikultajiet biex jiksbu aċċess għall-finanzi, minkejja l-potenzjal kummerċjali tagħhom. Sabiex jiġu indirizzati dawn il-fallimenti tas-suq, il-Linji Gwida dwar il-Finanzjament tar-Riskju jippermettu lill-Istati Membri, soġġetti għal ċerti kundizzjonijiet, li jindirizzaw din id-diskrepanza fil-finanzjament billi jattiraw, permezz tal-għoti ta' għajnuna mill-Istat, investimenti privati addizzjonali għan-negozji l-ġodda eliġibbli, l-SMEs u l-kumpaniji b'kapitalizzazzjoni medja, permezz ta' strumenti finanzjarji u miżuri fiskali mfasslin tajjeb. Il-Kummissjoni adottat il-Linji Gwida riveduti dwar il-Finanzjament tar-Riskju wara evalwazzjoni tar-regoli attwali mwettqa fl-2019 bħala parti mill-Kontroll tal-Idoneità għall-għajnuna mill-Istat u wara konsultazzjoni estensiva mal-partijiet interessati kollha dwar it-test rivedut propost tal-Linji Gwida. Dan kien jinkludi l-Istati Membri, l-awtoritajiet reġjonali u lokali, l-assoċjazzjonijiet tan-negozju u gruppi ta' interess. L-evalwazzjoni u l-konsultazzjoni kkonfermaw li l-Linji Gwida dwar il-Finanzjament tar-Riskju huma adattati għall-iskop tagħhom, iżda wrew ukoll li xi aġġustamenti mmirati, inkluż il-kjarifika ta' xi kunċetti u aktar razzjonalizzazzjoni, kienu meħtieġa biex ikomplu jiġu ssimplifikati r-regoli eżistenti u tiġi ċċarata l-applikazzjoni tagħhom. Għaldaqstant, il-Linji Gwida riveduti dwar il-Finanzjament tar-Riskju, b'mod partikolari: Informazzjoni ġenerali Il-Linji Gwida dwar il-Finanzjament tar-Riskju jistabbilixxu l-kundizzjonijiet li permezz tagħhom l-għajnuna mill-Istat mogħtija mill-Istati Membri għall-promozzjoni ta' investimenti ta' finanzjament tar-riskju tista' titqies kompatibbli mas-Suq Uniku. Il-Linji Gwida japplikaw għall-miżuri ta' għajnuna kollha għall-finanzjament tar-riskju, u li ma jaqgħux fil-kamp ta' applikazzjoni tal-GBER, li min-naħa tiegħu, jippermetti lill-Istati Membri biex jimplimentaw direttament miżuri ta' għajnuna mill-Istat għall-finanzjament tar-riskju mingħajr ma tiġi nnotifikata minn qabel il-Kummissjoni, soġġetti għal ċerti kundizzjonijiet (pereż. għal negozji ġodda u SMEs biss u għal ammonti ta' mhux aktar minn €15-il miljun għal kull benefiċjarju). Id-dispożizzjonijiet tal-GBER dwar l-għajnuna għall-finanzjament tar-riskju qed jiġu riveduti wkoll biex tinkiseb aktar simplifikazzjoni anki għal skemi ta' eżenzjoni ta' kategorija, u biex jiġi żgurat li d-dispożizzjonijiet jibqgħu konsistenti mal-Linji Gwida riveduti dwar il-Finanzjament tar-Riskju. Il-Kummissjoni nediet konsultazzjoni pubblika dwar il-bidliet proposti għal dawn id-dispożizzjonijiet tal-GBER.